Elogi dell'amata
(Deghe liricu torradu fioridu)

Pius casta 'e Diana o bella Musa,
Già pares tue, o cara Isolana;
O bella musa, pius casta ‘e Diana,
Chi naschida ses in sa Sardigna,
Già tenes su candore de Ciprigna,
Ses tant'ermosa, gentile, benigna,
De ti nomare Dea già ses digna,
Pro ch'a donzunu soles accisare:
Dea già ses digna 'e ti nomare,
Ch'has sos donos, bellesa de Medusa.
In istella divina ses confusa,
Novella eroina, incanta res:
Divina istella, confusa gia ses,
Incanta res, eroina novella;
Confusa ses in divina istella,
Eroina novella, res incanta,
De sas affabiles sa pius cortesa.
Pius casta 'e Diana, o bella musa,
Già pares tue, o cara isolana;
O bella musa pius casta 'e Diana,
Chi naschida ses in sa Sardigna,
Già tenes su candore de Ciprigna,
Ses tant'ermosa, gentile, benigna;
De ti nomare Dea già ses digna,
Pro ch'a donzunu soles accisare;
Dea già ses digna 'e ti nomare,
Ca de Medusa has donos e bellesa,
Sulpizia in castidade e virginesa,
Piena 'e bonidade e de delizia;
In virginesa casta che Sulpizia.
Piena de delizia e bonidade;
Sulpizia in virginesa, castidade,
De bonidade e delizias piena.
Ca ses dipesa 'e genitores bonos,
Pius casta 'e Diana, o bella musa,
Già pares tue, o cara isolana,
O bella musa pius casta ‘e Diana,
Chi naschida ses in sa Sardigna,
Già tenes su candore de Ciprigna,
Ses tant'ermosa, gentile, benigna,
De ti nomare Dea sia ses digna,
Pro ch'a donzunu soles accisare;
Dea già ses digna 'e ti nomare,
Ca de Medusa has bellesa e donos.
Tue acclamada de musicos sonos,
De sos poetas in totue cantada.
Tue 'e musicos sonos acclamada,
De sos poetas cantada in totue,
De sonos musicos acclamada tue,
In totue cantada 'e sos poetas,
Ca ses sublime Ninfa ch'incantasa.
Pius casta 'e Diana, o bella Musa,
Già pares tue, o cara isolana;
O bella musa pius casta 'e Diana,
Chi naschida ses in sa Sardigna,
Già tenes su candore de Ciprigna,
Ses tanl'ermosa, gentile, benigna,
De ti nomare Dea già ses digna,
Pro ch'a donzunu soles accisare,
Dea già ses digna 'e ti nomare,
De Medusa bellesa, donos hasa.
Concludo cun iscusas: m'iscusasa?
Finis de musas noe ti saludo,
M'iscusasa? cun iscusas concludo;
Finis li saludo de noe musas,
M'iscusasa? concludo cun iscusas;
Finis ti saludo 'e musas noe,
Finis adiu, cara Femonoe.